Fjölmenni á hátíðardegi kvenna í Safnahúsi Um 300 manns mættu á sýningaropnun og tónleika í Safnahúsinu í Borgarnesi í gær , á hátíð í tilefni af 100 ára kosningaafmæli kvenna . Kolfinna Jóhannesdóttir sveitarstjóri Borgarbyggðar flutti ávarp og nemendur Tónlistarskóla Borgarfjarðar fluttu frumsamin verk sem þeir hafa samið í vetur undir handleiðslu kennara sinna . Efniviður tónverkanna voru textar eftir fjórar konur frá Ásbjarnarstöðum í Stafholtstungum . Hátíðin var afrakstur víðtæks samstarfs á milli Safnahúss , Tónlistarskólans , Skorradalshrepps og Hvalfjarðarsveitar auk fjölskyldna kvennanna fimmtán sem sýningin Gleym þeim ei fjallar um , en sú sýning hefur verið lengi í undirbúningi og var opnuð í gær . Þetta er í þriðja sinn sem Safnahús og Tónlistarskólinn vinna saman að því að kynna borgfirskan menningararf og efla listræna sköpun ungs fólks og stýrðu Guðrún Jónsdóttir forstöðumaður Safnahúss og Theodóra Þorsteinsdóttir skólastjóri Tónlistarskólans dagskránni . Metþátttaka var að þessu sinni því alls voru 18 lög frumflutt og komu um 30 nemendur að flutningnum . Sýningin Gleym þeim ei verður opin virka daga frá 13.00 - 18.00 og frá 1. maí alla daga 13.00 - 17.00 ( til 1. sept. þá tekur vetraropnun aftur við ) . Opið verður einnig á öðrum tímum eftir samkomulagi . Hefti með ljóðum Ásbjarnarstaðakvenna verður áfram fáanlegt í Safnahúsinu auk bókar með fróðleik um konurnar fimmtán .